Tapani Ilkka

Jaakko Tapani Ilkka (8. elokuuta 1941 Jämsänkoski – 20. marraskuuta 2021) oli suomalainen urheilija ja urheilujohtaja. Hän toimi sekä SUL:n että Suomen olympiakomitean puheenjohtaja. Joulukuussa 2006 hän sai professorin arvonimen saavutuksistaan urheilu- ja liikunta-alalla.

Urheilijana Tapani Ilkka oli 400 metrin aitajuoksija 1960-luvun puolivälissä. Ennätyksensä 52,5 hän saavutti Ruotsi-maaottelussa Tukholmassa. Ilkka edusti aktiiviaikanaan Kaipolan Virettä ja saavutti SM-mitaleja 400 metrin aidoissa sekä seuran viestijoukkueen edustajana.

Tapani Ilkka oli liikuntakasvatuksen kandidaatti. Hän toimi Suomen Urheiluopiston opettajana 1967–1971, Suomen Urheiluliiton koulutuspäällikkönä 1971–1974, Los Pacosin lomakylän toimintojen johtajana Espanjassa 1974–1976 ja sen jälkeen pitkäaikaisena Suomen Urheiluopiston rehtorina 1976–2006.

Urheilun järjestötoiminnan Ilkka aloitti toimimalla Suomen Urheiluliiton puheenjohtajana 1983–1990, vuoden 1994 yleisurheilun EM-kisojen järjestelytoimikunnan puheenjohtajana, Suomen olympiakomitean hallituksen jäsenenä 1985–2004 sekä puheenjohtajana 1989–2004, SVUL:n hallituksen jäsen 1983–1994.

Tapani Ilkka sai vuonna 2001 Suomen liikuntakulttuurin ja urheilun suuren ansioristin, 2005 Kansainvälisen Olympiakomitean (KOK) kunniamerkin ja 2006 professorin arvon.

Lähteet

Aiheesta muualla
 Seppo Martiskainen, Antti O. Arponen, Ingmar Björkman, Matti Hannus, Urho, Salo, Pentti Vuorio: Suomi voittoon – kansa liikkumaan, SUL:n 100-vuotisjuhlajulkaisu, Yleisurheilun Tukisäätiö, Helsinki, 2006, ISBN 9519895221, s. 62–63.

Suomalaiset urheilujohtajat
Suomalaiset urheiluvaikuttajat
Suomalaiset 400 metrin aitajuoksijat
Suomalaiset yleisurheiluvalmentajat
Suomalaiset professorin arvonimen saaneet
Vuonna 1941 syntyneet
Vuonna 2021 kuolleet